钦定古今图书集成/明伦汇编/氏族典/第590卷 > 《廖用贤尚友录》 > 欧阳澈
## 钦定古今图书集成/明伦汇编/氏族典/第590卷 > 《廖用贤尚友录》 > 欧阳澈

按《宋史欧阳澈传》：“澈字德明，抚州崇仁人。年少，美须
眉，善谈世事，尚气大言，慷慨不少屈，而忧国悯时，出
于天性。靖康初，应制条弊政，陈安边御敌十策，州未
许发。退而复采朝廷之阙失，政令之乖违，可以保邦
御俗之方，可以去蠹国残民之贼者十事，复为书并
上闻。已而复论列十事，言：臣所进三书，实为切要，然”
而触权臣者有之，迕天听者有之，或结怨富贵之门，
或遗怒台谏之官。臣非不知而敢抗言者，愿以身而
安天下也。所上书为三巨轴，州将为选力士，荷之以
行。会金人大入，要盟城下而去。澈闻，语人曰：“我能口
伐金人，强于百万之师，愿杀身以安社稷，有如上不
见信，请质子女于朝。”乡人每笑其狂，止之不可，乃徒
步走行在。高宗即位南京，伏阙上封事，极诋用事大
臣，遂见杀，时年三十七。许翰为陈东澈著哀辞，澈所
著《飘然集》六卷，会稽胡衍既刻之，丰城范应钤为立
祠学中。